מטוס אל על בנתב"ג. ארכיון (צילום: רויטרס)

למרות ההסכם שנחתם עם טייסי אל על, שבו התחייבו לא לשבש עוד את הטיסות, הם חזרו לעיצומים בהנחייתו של יו"ר ועד הטייסים, הקברניט ניר צוק. הלילה (שבת) נאלצה החברה לבטל את הטיסות למוסקבה, לניו יורק ולבוסטון. עוד שתי טיסות מטען וטיסה לניו יורק בוטלו מאז יום חמישי.

הטיסות בוטלו. ההודעה באתר החברה

הנוסעים קיבלו SMS בנוסח הבא

בנוסף, משבשים הטייסים את ההדרכות. החברה הוציאה לחופשה כ-10 מדריכים בבת אחת לאחר שטענו שהם חולים. השיבושים נעשים למרות משא ומתן המתנהל בימים האחרונים בחסות יו"ר ההסתדרות אבי ניסנקורן בנושא הסדרת מעמדם של טייסים ותיקים שהגיעו לגיל 65 ואינם יכולים עוד לטוס לאחר שמדינת ישראל אימצה בנובמבר 2014 תקנות בינלאומיות האוסרות על טיסה מעבר לגיל 65.

מהנהלת החברה נמסר כי היא "פועלת כל העת באחריות ובהגינות כלפי הטייסים אשר אינם יכולים עוד לשמש כטייסים פעילים. אנו מצפים מנציגות הטייסים שלא להפוך כל אי-הסכמה במשא ומתן לעיצומים גלויים או סמויים, דבר הפוגע בחברה, בעובדים ומעל לכל בקהל לקוחותינו אשר הופכים בעל כורחם ל'בני ערובה'".

מוועד טייסי אל על נמסר בתגובה: "הנהלת החברה משקרת לנוסעים. אנחנו, הטייסים, איננו נוקטים שום עיצומים. אנחנו מקיימים את כל הטיסות אליהן אנו רשומים מראש. נכון הוא שלאף טייס, שלא רשום בכלל לטיסה ספציפית ומקפיצים אותו לטיסת 'ספיישל' באמצע יום ההולדת של בתו, אין שום מוטיבציה לעשות זאת בזמן שההנהלה זורקת לזבל באכזריות, תוך הפרת הסכמים, את הקברניטים והטייסים הכי מנוסים, בני 65, כאשר היא מפחיתה, בבריונות חד-צדדית, את שכרם בשני שלישים (ב-66%!!). הנהלת החברה הורסת בכך את חברת אל על, החברה שהיא הבית שלנו".